"**Lemon of Troy**" (en galego, "**O limoeiro de Troia**") é o vixésimo cuarto episodio da sexta tempada da serie de animación *The Simpsons*. A súa primeira emisión foi o 14 de maio de 1995. Neste episodio, os cativos de Springfield declaran a guerra aos de Shelbyville despois de que estes últimos roubasen o limoeiro da cidade.

"Lemon of Troy" foi escrito por Brent Forrester e dirixido por Jim Reardon. O título vén do nome Helena de Troia da mitoloxía grega. Para o episodio, os animadores deseñaron unha versión non contaminada de Springfield. Nel, fanse diversas referencias á canción "When Doves Cry" e á película *Mad Max 2, o guerreiro da estrada*.

Argumento
---------

Cando Marge cacha a Bart pousando as mans no cemento fresco dunha obra pública, explícalle a importancia de estar orgulloso da cidade e do patriotismo. Bart dáse de conta do marabilloso que é vivir en Springfield e anóxase, en consecuencia, cos habitantes que a odian, os da cidade veciña de Shelbyville. O avó Simpson cóntalle que a rivalidade entre Springield e Shelbyville vén xa doutrora, na fundación das dúas cidades. Coméntalle que os fundadores Jebediah Springfield e Shelbyville Manhattan descubriron que tiñan grandes diferenzas na concepción dunha cidade perfecta.

Ao outro día, os cativos de Shelbyville rouban o limoeiro de Springfield. É daquela cando Bart, Milhouse, Nelson, Martin, Todd e Database se somerxen en Shelbyville para recuperaren o limoeiro perdido. Non obstante, os nenos pérdense. Entón Bart disfrázase para infiltrarse entre os mozos de Shelbyville, pero non é capaz de obter información. Finalmente, os nenos de Springfield atopan a árbore nun depósito municipal.

De volta en Springfield, Homer, usando a caravana de Ned, lidera un grupo de adultos para iren na procura dos seus fillos. Cando os atopan, únense a eles na recuperación do limoeiro. Usando un plan similar ao do cabalo de Troia, Bart conduce a caravana ata as aforas do hospital e esta é levada ao depósito. Ao caer a noite, os de Springfield saen e atan a árbore á parte superior do vehículo. Descóbrenos pero conseguen escapar e devolver a planta ao seu lugar orixinal, aínda que considerablemente danada pola accidentada viaxe.

Produción
---------

A voz do pai de Shelby está baseada na de Walter Matthau.
Brent Forrester escribiu "Lemon of Troy", o seu segundo episodio de *The Simpsons*. Jim Reardon encargouse da dirección do mesmo. Axiña na etapa de produción, os guionistas decidiron que o líder dos nenos de Shelbyville, Shelby, e mais seu pai deberían asemellarse a Bart e Homer. A voz de Shelby proporcionouna Tress MacNeille e a do seu pai, Hank Azaria, quen baseou a súa interpretación en Walter Matthau. Orixinalmente, Dan Castellaneta, voz de Homer, tomara como referencia a Matthau para darlle vida ao seu personaxe.

Os guionistas querían que os cativos de Springfield tivesen unha zona sen polución, e os animadores deseñaron unha versión idílica da cidade. Debuxaron varias escenas dos nenos correndo a través de ríos e bosques non contaminados. Do mesmo xeito, déronlle á natureza de Shelbyville unha aparencia máis escura en comparación coa de Springfield.

Referencias culturais
---------------------

No episodio, Milhouse recita unha liña lixeiramente parafraseada da canción "When Doves Cry" de Prince. Bart identifica o número sete en números romanos cunha secuela inexistente da saga Rocky, *Rocky VII: Adrian's Revenge*. A escena na que aparece o grupo de Bart sentado nun outeiro sobre o campamento inimigo ollando cara abaixo á árbore capurada mentres os de Shelbyville a rodean coas súas bicicletas ten parecido cunha das primeiras imaxes do filme *Mad Max 2, o guerreiro da estrada*.

O método para a recuperación do limoeiro é unha referencia á lenda do cabalo de Troia.
O conxunto da estrutura do argumento dos habitantes de Springfield que atacan os seus rivais despois de que estes lles roubasen unha prezada posesión constitúe unha referencia á lenda da Guerra de Troia, onde o móbil dos gregos fora o secuestro de Helena de Troia por parte dos troianos. De feito, o título do episodio trátase dunha referencia ao nome desta muller. O método para recuperaren a árbore é unha imitación dos feitos acaecidos na lenda do cabalo de Troia.

Recepción
---------

Na súa emisión orixinal nos Estados Unidos, "Lemon of Troy" obtivo o posto 55 nas audiencias da semana do 11 ao 17 de maio de 1995, cunha valoración de 8,1 por parte de Nielsen. O episodio foi o sexto programa mellor valorado da Fox nesa semana, e desde a súa emisión, recibiu moitas críticas positivas dos fans e mais dos críticos televisivos. Matt Groening, creador de *The Simpsons*, dixo del que era un episodio "clásico" e que se atopaba entre os seus favoritos da serie. Warren Martyn e Adrian Wood, autores do libro *I Can't Believe It's a Bigger and Better Updated Unofficial Simpsons Guide*, comentaron que había moi boas ideas neste episodio e que contén unha estraña exursión que semella sabiamente agochada neste punto da temporada. Nunha revisión do DVD da sexta temporada, Ryan Keefer dixo que o episodio "é un dos mellores da temporada" e deulle unha puntuación de A.

Notas
-----

1. 1 2 3 4 5  Martyn, Warren; Wood, Adrian (2000). "Lemon of Troy". BBC. Arquivado dende o orixinal o 11 de decembro de 2008. Consultado o 2008-03-28.
2. 1 2  Richmond, Ray; Antonia Coffman (1997). Harper Collins Publishers, ed. *The Simpsons: A Complete Guide to Our Favorite Family*. p. 175. ISBN 0-00-638898-1.
3. 1 2 3  Groening, Matt (2005). *The Simpsons season 6 DVD commentary for the episode "Lemon of Troy"* (DVD). 20th Century Fox.
4. 1 2 3  Reardon, Jim (2005). *The Simpsons season 6 DVD commentary for the episode "Lemon of Troy"* (DVD). 20th Century Fox.
5. 1 2 3 4 5  David, Mirkin (2005). *The Simpsons season 6 DVD commentary for the episode "Lemon of Troy"* (DVD). 20th Century Fox.
6. ↑  Gareth Huw Davies (2 de maio de 2004). "Linger At A Quiet Spot And You Can Conjure Up A Hero". The Mail on Sunday.  Comprobado o 23 de setembro de 2008.
7. 1 2  "NBC Continues As Top Network". Associated Press. 18 de maio de 1995. p. 4E.  Comprobado o 22 de setembro de 2008.
8. ↑  Keefer, Ryan (29 de agosto de 2005). "DVD Verdict Review - The Simpsons: The Complete Sixth Season". DVD Verdict. Arquivado dende o orixinal o 02 de maio de 2009. Consultado o 2008-09-26.

Véxase tamén
------------

### Outros artigos

* *The Simpsons*
* Sexta tempada de *The Simpsons*
* Lista de episodios de *The Simpsons*

### Ligazóns externas

* "Lemon of Troy" en The Simpsons.com
* "Lemon of Troy" en The Simpsons Archive
* "Lemon of Troy" Arquivado 18 de setembro de 2008 en Wayback Machine. en TV.com
* "Lemon of Troy" na Internet Movie Database

|  |  |
| --- | --- |
| Control de autoridades | 
* Wd: Q2992287
* Allmovie: v284949
* BCDB: 5492
* IMDb: tt0757018
* OMDB: 6262
* Rotten Tomatoes: e24
* TVcom: lemon-of-troy-1412

 |